1951માં યોગીજી મહારાજે મણિભાઈના ઘરે પધરામણી કરી. એક વાર વિનુભાઈ ઘરની બહાર જતા હતા, તે જ દાદરેથી યોગીજી મહારાજ ઘરમાં પ્રવેશતા હતા. યોગીજી મહારાજ તેમને પ્રેમથી મેડા પર લઈ ગયા. કચવાતા મને તેઓ ગયા. યોગીજી મહારાજે પ્રેમથી ઘણી વાતો કરીને કહ્યું કે લો, આ કંઠી ધારણ કરો. એમ કહીને તેમણે વિનુભાઈને કંઠી પહેરાવી દીધી. જબલપુરમાં બેસી ગયેલા પૂર્વગ્રહોને કારણે વિનુભાઈને આ ગમ્યું નહીં. તેમણે કંઠી તોડી નાખી. જોકે યોગીજી મહારાજ તો વાત્સલ્યમૂર્તિ હતા. માત્ર એટલું જ બોલ્યા, ઓહો, બહુ બળિયા છો. એક-બે દિવસ પછી યોગીજી મહારાજે ગામ છોડ્યું ત્યારે તળાવની પાળે મિત્રો સાથે ઊભેલા વિનુભાઈને પ્રેમથી બોલાવ્યા. વાંસામાં ધબ્બો મારી બોલ્યા, અમારી ભૂલચૂક માફ કરજો.